Биыл Алматыда 8 мектеп пайдалануға беріледі - Бақытжан Сағынтаев
DATE: 11:21, 28 Қаңтар 2021 | GMT +5
TITLE: Биыл Алматыда 8 мектеп пайдалануға беріледі - Бақытжан Сағынтаев
URL: https://kaz.inform.kz/news/biyl-almatyda-8-mektep-paydalanuga-beriledi-bakytzhan-sagyntaev_a3746292/
META: DATE: 11:21, 28 Қаңтар 2021 | GMT +5
TOTAL WORDS: 180
AUTHOR(S):
TEXT: Қала әкімі Бақытжан Сағынтаев Instagram парақшасында Алматыда оқушы орындарының тапшылығын азайту бойынша жүргізіліп жатқан жұмыстар туралы жазды. Ол Түрксіб ауданының «Қайрат» ықшамауданындағы 1500 орынға арналған мектеп құрылысының алаңында және Бостандық ауданындағы 425 орынды №199 мектептің жаңа корпусында болды. «Биыл жыл соңына дейін қала бюджеті есебінен Наурызбай ауданындағы «Қалқаман-2», Алатау ауданындағы «Нұркент», «Мәдениет», «Саялы», «Томирис», «Дархан» ықшамаудандарында және жоғарыда аталған Түрксіб ауданының «Қайрат» ықшамауданындағы 8 мектепті тапсыруды жоспарлап отырмыз», -деп жазды Сағынтаев. Қыркүйекке қарай Бостандық, Әуезов, Алмалы, Жетісу аудандарындағы 17 мектептің жанынан жаңа корпустар салынады. Бұл ретте мектеп жанындағы аймақтар дене шынықтыру және спортпен шұғылдану үшін жаңа спорт алаңдары мен стадиондар салу арқылы модернизацияланады. Жалпы жыл қорытындысы бойынша 20 700 оқушы орны ашылады. Әуезов пен Түрксіб аудандарында тағы 2 мектеп жеке инвестициялар есебінен салынады. Бақытжан Сағынтаев Түрксіб ауданындағы «Жас қанат» ықшамауданында 150 орынға арналып салынып жатқан дене шынықтыру-сауықтыру кешенінің құрылыс алаңында болды. Биыл Медеу, Жетісу, Алатау аудандарында осындай тағы 5 кешен салынуда. Алматы әкімі барлық құрылыс-монтаж жұмыстарын жыл соңына дейін аяқтауды тапсырды. Оның айтуынша, Жаңа Алматының шеткі ықшамаудандарында тұратын балалардың заманауи және жайлы жағдайда спортпен шұғылдануы үшін барлық мүмкіндікті жасау қажет
